
LOUISA HEATON

Hverandres trøst

Oversatt av Jeanita Edholm


Kjære leser!

Da datteren min var yngre, tok hun ukentlige ridetimer. Hun elsket det, og var fryktløs. Å se henne galoppere uten å holde i tømmene eller ha beina i stigbøylene, fylte meg med gru! Men det som gjorde opplevelsen så fantastisk, var å se forholdet hennes til de forskjellige hestene. Lily, Sprite, Queenie og Scooby var alle fantastiske, men favoritten hennes var Norton. Becca og Norton «forstod» hverandre. Man kunne se hvor glad Norton ble hver gang Becca kom bort til båsen hans. Han kjente henne. Og ville være sammen med henne.

Det var på grunn av det jeg ønsket å skrive en fortelling om relasjonen til en hest, og det var på den måten Spirit og heltinnen min, Bex, ble til. Mens jeg skapte karakterprofilen til Bex, oppdaget jeg at hun hadde opplevd en stor tragedie, en tragedie hun hadde delt med ektemannen, og det var sånn Ethan ble til.

Jeg visste at det Ethan ville mest av alt var å ordne opp i ting med Bex, og historien deres fløy praktisk talt fra fingertuppene mine til tastaturet. Jeg hadde det så moro med å skrive om dem, og jeg håper du liker historien deres!

Louisa xxx


Til de ansatte og hestene på Fort Wildey, som alle ga datteren min, og mange andre, så mange timer med glede og lykke. 


Prolog

Fem år siden

En av sønnens gylne hårlokker falt over pannen hans. Bex strakte ut hånden for å stryke den bort, berøringen var lett. Øm.

Det var lett å forestille seg at han bare sov etter å ha lekt i hagen hele dagen. Ansiktet var så avslappet.

Om bare han sov.

Om bare det ikke var sånn at halvparten av ansiktet hans lå skjult under slangen som pustet for ham.

Om bare han ikke hadde fått slag.

Sykepleierne hadde snudd ham over på siden, og han holdt den ene hånden knyttet. Som hun elsket de små hendene. De var så uttrykksfulle. Måten han klappet dem sammen på når han var glad. Måten han strakte dem over hodet på for å bli løftet opp. Det var ingenting Charlie elsket mer enn å bli båret av henne, så han kunne leke med håret hennes mens han hvilte hodet mot brystet hennes.

Legene sa at han ikke kom til å gjøre det igjen.

Han kom ikke til å gjøre noe igjen.

Var det hennes feil? Kunne hun ha forhindret det? Hvis hun hadde fått ham raskere til sykehuset …

Det var ikke sånn som dette eventyret skulle ende.

Hvis hun ignorerte maskinene i rommet, kunne hun late som om han pustet på egen hånd. Kunne late som om hun bare hadde lagt ham i sengen for å ta en ettermiddagslur.

Ved siden av sengen lå favorittboken og favorittbamsen hans. Bex plukket opp bamsen og la den ved siden av sønnen, og strøk ham over håret igjen. Ville ikke slutte å røre ved ham, for det betydde at han fortsatt var der.

Hun var ikke villig til å innse at Charlie egentlig var borte allerede.

Sykepleierne hadde sagt at hun kunne ta all tiden hun trengte.

Hun var nødt til å vente på Ethan. Han måtte være her for dette. Burde ha vært her allerede. Bex visste ikke hvorfor han ikke var det. Hun trengte støtten hans, trengte å føle de varmen armene rundt seg når legene kom inn for å slå av maskinen.

Hun bøyde seg ned og kysset sønnen på pannen. Huden var varm og myk, sånn som den alltid var.

«Jeg elsker deg. Jeg elsker deg så høyt! Du er alt for meg.»

Klumpen i halsen stanset nesten ordene, og hun klarte nesten ikke å se på grunn av alle tårene. Hun fortsatte snufsende å stryke ham over ansiktet og håret. Prøvde å innprente seg hvordan han føltes og luktet.

Hun kom aldri til å høre latteren hans igjen.

Kom aldri til å høre Charlie si mamma, og se det strålende smilet hans mens han strakte armene mot henne.

Livet var for ondskapsfullt.

«Sov godt, Charlie. Sov godt. Mamma kommer til å elske deg for alltid.»


1

Nåtid

Solen skinte gjennom trærne da Bex kjørte ut til gården. Det var en så vakker dag, varm og strålende, med en mild bris.

Bex skulle ønske hun kunne nyte det. Vanligvis elsket hun sommeren … de lange dagene, de lyse nettene. Det ga henne mer tid med hestene, ga henne tid til faktisk å ri dem selv. Og det var ingenting hun likte mer enn en kveldstur langs ridestien.

Men i dag hadde hun fått en telefon om noen dyr som hadde blitt funnet forlatt og forsømt på en gammel gård. Eieren hadde dødd for noen måneder siden, og basert på det de kunne se, hadde dyrene blitt etterlatt til seg selv. Kyrne hadde allerede blitt hentet, hønene omplassert, men Bex hadde blitt oppringt fordi det visstnok var to hester der. Hun drev en rednings- og rehabiliteringsklinikk som hovedsakelig fokuserte på hester, men det var noen få kaniner, ender, gjess og tre pygmégeiter der også.

Hun hadde veterinærutdanning og var en kvalifisert veterinærsykepleier, men den endelige avgjørelsen måtte tas av en veterinær. Det var hovedgrunnen til at hun hadde valgt sykepleierdelen, hun trodde ikke at hun ville klare å avlive et dyr.

Det ville knust hjertet hennes, og hjertet hennes hadde tross alt blitt knust nok ganger allerede.

Å miste Charlie på den måten hun hadde gjort, hadde gjort at hun ikke lenger ville bli veterinær. Å se på eierne miste de elskede pelsbabyene sine … Se dem holde dem mens de sovnet …

Det ville bringe tilbake altfor mange vonde minner.

Hun blinket til høyre, svingte inn på en vei som var omkranset av trær, og skulle ønske hun hadde kunnet nyte omgivelsene.

Jennas bil stod allerede i oppkjørselen med hestehengeren klar. Assistenten hadde ringt henne for omtrent tjue minutter siden.

Bex parkerte ved siden av henne, gikk ut av bilen og kikket seg rundt. Jenna stod ved et gjerde og matet en mørk clydesdalehest, som på avstand så ut som om den var mellom hundre og åtti og hundre og nitti centimeter høy. Den hadde mørk kastanjebrun pels, med hvite legger, som om den hadde på seg slengbukser.

«Så hva har vi her?» spurte hun og sørget for å holde stemmen i et lavt og mykt toneleie. Hesten virket nervøs, og stampet med hovene i bakken som om han hadde lyst til å rømme, men sulten overvant instinktene.

«En veldig sulten fyr. Men det virker ikke som om han er i så ille forfatning.»

Bex så granskende på hesten. Øynene var klare og fulle av liv, men pelsen trengte en omgang med børste og saks. Ribbeina var synlige, og sikkert også mulige å føle, og han hadde et stygt kutt på det ene bakbeinet, som så ut som om det var noen dager gammelt.

«Hei, gutt …» Hun strakte rolig ut hånden for å la hesten lukte på henne, før hun prøvde å klappe ham. Han skvatt litt, og neseborene utvidet seg, men han lot henne gjøre det. «Ok.» Hun smilte. Dette kunne hun jobbe med. Mate ham. Gjøre ham friskere. Gi ham et trygt sted å være. «Jeg trodde rapporten sa at det skulle være to hester?»

Jenna trakk på skuldrene. «Jeg har bare funnet denne. Men så fort han innså at jeg hadde mat, ville han heller ikke la meg gå. Vil du ta over, og så kan jeg sjekke resten av området?»

«Nei, bare fortsett, du. Det virker som om han liker deg. Jeg tar en kikk.»

Bex gikk forbi den gamle gårdsbygningen mot noen bygninger på baksiden. Heten brant på ryggen, og hun var glad hun hadde festet det brune håret i en hestehale.

Hun fant en stor låve, en utstyrsbod og, bak der igjen, en liten, falleferdig stall. Begge stalldørene var åpne, og i den ene båsen lå det en radmager hest på møkkete høy og pustet tungt. Den klarte ikke å reise seg.

«Å, stakkars deg …», sa Bex og sukket trist.

Den var i en forferdelig forfatning, og hadde ikke engang energi til å reagere på at hun kom.

Hun beveget seg sakte, så satte hun seg ned på huk for å komme nærmere og ringte til veterinærklinikken hun brukte. «Hei, det er Bex Clarke.»

«Å, hei, Bex, hvordan går det?» spurte Chloe.

«Jeg er ute på en gammel gård på Loughborough Road. Jeg tror den heter Five Acres. Jeg ble tilkalt for å redde to hester, og jeg trenger hjelp av en veterinær til å vurdere dem så raskt som mulig. Den ene er i bra form, virker det som, men jeg er bekymret for den andre.»

Mens hun snakket, kikket hun seg rundt for å se om det var noe hun kunne ha friskt vann i, men så ikke noe. Hvor lenge hadde dette dyret vært uten vann? Kom det til å dø av heteslag? Eller tørste? Ingen av alternativene var en behagelig måte å dø på, og dette stakkars glemte og forsømte dyret fortjente en sjanse.

«Ok, Patrick har en full timeplan og er på klinikken hele dagen, det samme gjelder Hannah, men vi har fått inn en ny veterinær, og han er ledig. Han er hestespesialist, og jeg kan sende ham bort nå, for han kom nettopp tilbake fra et annet besøk.»

«Det høres bra ut, hvor raskt kan han være her?»

«Jeg skal be ham dra med én gang. Det burde ta omtrent femten minutter?»

«Perfekt. Takk, Chloe.»

Bex la telefonen tilbake i lommen og strøk hesten over ansiktet. «Jeg skal gjøre mitt beste for deg, kjære.»

Hun la merke til en rusten bøtte utenfor, og etter å ha renset den som best hun kunne og fylt den med friskt vann, tok hun den med inn til hesten.

Den luktet interessert på vannet og tok en liten slurk. Det kunne virke som om den ikke hadde energi til å drikke, så Bex tok vann i hendene og prøvde å få det inn i hestens munn.

«Der ja, kom igjen. Bare noen få slurker … det er alt jeg trenger.»

Det var varmt i stallen, og hun kjente hvordan svetten piplet under armene og nedover ryggen.

Heldigvis tok det ikke lang tid før hun hørte stemmer, Jennas og en dypere en.

«Hører du det? Hjelpen er på vei. Vi skal få deg gjennom dette, på den ene eller andre måten. Du må bare ha lyst til å leve.»

Fottrinnene kom nærmere, og hun fortsatte å mumle beroligende til hesten, helt til fottrinnene stanset og en skygge la seg over henne.

«Bex.»

Hun kjente den stemmen, det dype tonefallet. Kjente den gi gjenklang i hele kroppen, og hjertet begynte å hamre i brystet.

Hun snudde seg rundt, og der, innrammet av sollyset, stod Ethan. Eksmannen hennes.

Selv om de teknisk sett fortsatt var gift, da. Ingen av dem hadde søkt om skilsmisse, hadde bare latt forholdet dø ut og hadde ikke snakket med hverandre på minst fem år.

Han så godt ut. Men det gjorde han alltid, og hun hatet at hun hadde lagt merke til det. Det gamle sinnet hun trodde hun hadde lagt bak seg, blusset opp med uforminsket styrke.

«Chloe sa det var deg, jeg var nødt til å sjekke to ganger», sa han, som om han fortsatt ikke kunne tro det.

«Du har anlagt skjegg.»

Bex hadde ikke forestilt seg at det var det første hun kom til å si til Ethan om de møtte på hverandre igjen. Hadde alltid trodd at hun kom til å være rolig og samlet, og bare si hei, som om det ikke betydde noe. Men å se ham hadde åpenbart ødelagt koblingen mellom hjernen og munnen, og ordene hadde bare tumlet ut.

Men skjegget så bra ut, og hun kjente brått en overraskende lengsel etter ham. Denne mannen kjente henne. Fysisk, mentalt, følelsesmessig. De hadde gått gjennom helvete sammen, og en sånn opplevelse knyttet to mennesker sammen på en måte gode opplevelser ikke kunne.

Hold deg til sinnet, det er enklere.

«Jeg har hatt det en stund. Er dette fyren?»

Ethan gikk forbi henne, åpenbart fokusert på jobben, og tok frem et stetoskop for å lytte på hestens hjerte.

Det var så mye hun hadde lyst til å spørre om. Så mye hun ville si, men klarte ikke. Istedenfor stod hun i døråpningen og så på ham mens hun prøvde å lukke lokket på esken med følelsene sine.

Det var en eske hun ikke ønsket å åpne.

Forholdet deres hørte fortiden til, og det var der det måtte bli værende. Hun hadde gått videre, og hun var nødt til å minne seg selv på at denne mannen hadde såret henne mer enn hun hadde trodd var mulig. Bex hadde stått foran familien og vennene og lovet å bli hos ham og elske ham i medgang og motgang.

Og det siste løftet hadde de begge brutt.

Det var et så enkelt løfte. Folk inngikk det i den tro at de visste hva motgangen var, for når de tenkte på det, så de for seg krangling eller kanskje en affære. Forestilte seg aldri at motgangen kunne være at barnet deres døde.

Han var ikke der for meg.

Nå som hun så på ham, så hun mannen Ethan hadde vært, og mannen han nå var.

Det kunne se ut som om han hadde tatt godt vare på seg selv de siste årene, og hadde åpenbart vært på treningssenteret. De oppbrettede skjorteermene strammet rundt definerte muskler som ikke hadde vært der før, og midjen var flatere, noe som fikk henne til å lure på om han hadde sixpack. Nesetippen var rød, som den alltid pleide å bli når han hadde vært for lenge i solen.

Det irriterte henne at hun husket det.

«Bex?»

Stemmen hans brakte henne ut av tankene, og hun innså at han hadde snakket til henne.

«Unnskyld?»

«Jeg sa at det ikke ser bra ut. Jeg er ikke sikker på om det er rettferdig å la dyret lide unødig.»

«Å.»

Hun så på hesten, så på øynene. Hun så lidelse der, men også noe annet, en bønn. Et ønske om en sjanse. Det var det hun trodde, i hvert fall, hesten hadde fortsatt livsgnist igjen. Han var ikke fortapt, sånn som Charlie hadde vært, han fortjente en sjanse.

«Er hjertet svakt?»

«Det slår litt raskt, men jeg hører ingen bilyder.»

«Og du synes vi skal gi opp?»

Bex hadde ikke lyst til det. Dette var ikke hestens feil. Den hadde kanskje vært et fint dyr en gang, hadde bare blitt glemt. Forlatt. Og hun visste hvordan det føltes. Hva det gjorde med deg når du følte deg ensom. Men hun følte i hjertet sitt at hesten ikke ville gi opp, den var bare sliten. Lei av å kjempe. Om noen hjalp den …

«Jeg vet ikke, jeg synes han fortjener en sjanse.»

Ethan sukket mens han så på dyret.

Hun ventet, lurte på hva som foregikk i hodet hans, noe hun var vant til å gjøre. Bex hadde ofte tenkt at Ethan var som havet. Han kunne se rolig ut på overflaten, men så var det malstrømmer skjult under overflaten som han aldri lot henne se.

Han hadde alltid skjult deler av seg selv.

Det hadde vært halvparten av problemet deres.

«Hvis du kan få ham til å reise seg og spise, så kanskje … da er det kanskje en sjanse», sa Ethan og trakk på skuldrene. «Hesten er ung, det kan hende den har nok gnist til å klare det.»

«Ok.»

De trengte høy. Mat. En grunn til å prøve å få hesten på beina. Om den klarte å stable seg på beina. Hun håpet det. Hvis ikke, kom den bare til å ende opp som enda et tall på en dyster statistikk.

«Jeg har prøvd å gi ham vann, men han virker for utslitt til å drikke.»

«Jeg kan gi ham litt væske, se om det hjelper. Hva om du ser etter noen stropper og tau til å hjelpe ham med å stå?»

Ethan så ikke på henne. Var det fordi han fortsatt hadde skyldfølelse?

«Ok.»

Hun strøk på hesten og hvisket beroligende til ham, mens Ethan koblet ham til den intravenøse væsken. Så gikk hun til hengeren for å finne stroppene og tauene.

Hun så Jenna med den andre hesten. «Vil du sette han der i hengeren, og så komme og hjelpe oss med den andre?»

«Fant du ham? Hvordan går det med ham?»

«Veterinæren sier at vi slipper å avlive ham om vi får ham til å reise seg og spise.»

Det føltes rart å snakke til Jenna om Ethan. Hun hadde vært nøye med ikke å dele detaljer fra fortiden sin med dem hun jobbet med. Ønsket ikke medlidenheten deres, men enda viktigere, å fortelle om Charlie gjorde fortsatt vondt. Hvis han hadde overlevd, ville den lille gutten hennes ha vært sju år nå. Den perfekte alder for å ri på hest, og han ville ha elsket klinikken.

Jenna og de andre visste at hun hadde vært gift før, og at det ikke hadde funket. At hun var separert. Det var nok detaljer.

Men nå var Ethan tilbake. Her i Ruddington. Hva hadde fått ham til å bytte jobb? Hva hadde han gjort de siste årene mens de hadde vært fra hverandre?

Hun hadde brukt all energien sin på å bygge opp klinikken. Foreldrene hadde hjulpet til med å finansiere den, men alt stod i hennes navn, og hun hadde jobbet hardt for det. Hun hadde ikke vært på treningssenteret sånn som Ethan, men hun hadde også fått nye muskler, på alle måter, og var klar for å bruke dem. Og siden Ethan igjen var i nærheten, ville han nok legge merke til det. Hun var ikke lenger den samme kvinnen han kjente. Tapet av Charlie og årene etter hadde endret henne.

«Det er fantastisk, la oss krysse fingrene.»

Bex rakte Jenna et leietau, og så gikk hun tilbake til Ethan. Da hun nærmet seg stallen, kunne hun høre Ethan snakke til hesten og prøve å oppmuntre den til å reise seg.

Hesten ble liggende.

«Jeg har klemt inn en halv liter allerede, men han kommer til å trenge mye mer.»

«Det går bra. Han har mennesker som er villige til å kjempe for ham nå. Her, ta disse.»

Hun rakte ham stroppene og tauene, og så begynte de å feste dem rundt hestens kropp. Det var vanskelig å få stroppene på plass, men de klarte det.

Bex reiste seg og kjente hvordan skjorten klistret seg til ryggen av svetten. Hun holdt hestens tømmer i den ene hånden og en bunt høy i den andre. «Opp! Kom igjen, opp!» kommanderte hun.

Hesten strakte hals mot høyet, men reiste seg ikke.

«Opp! Kom igjen, du kan klare det!» Hun lot hesten få en munnfull høy, som den gomlet fornøyd i seg. «Det er femti prosent av avtalen …»

«Vi er nødt til å få ham på beina», gjentok Ethan.

«Jeg vet det!» svarte hun utålmodig. «Hva om …?» Hun nølte. Tenkte. «Vi er nødt til å få ham ut av stallen. Hva om jeg ringer Roland og ber ham komme bort med gravemaskinen sin? Da kan vi bruke maskinen til å dra hesten ut av stallen, og hjelpe til med å løfte ham på beina. Jeg føler at han har lyst til å klare det, men at han ikke har styrken. Gudene vet hvor lenge han har ligget her.»

Ethan så usikker ut.

«Det er verdt et forsøk for å redde et liv», sa hun og så sint på ektemannen.

Han møtte blikket hennes, og hun ble nok en gang minnet om hvordan det var å kikke dypt inn i øynene hans. De var lyseblå, og når han så inntrengende på henne, fikk Bex alltid følelsen av at hun kunne kikke inn i dem for alltid. Men nå kunne hun se usikkerheten i dem. Tvilen. Og hun hatet det.

«Greit. Ring Roland, hvem nå enn han er.»

Ethan tok frem en vannflaske fra bagen sin, og tok en stor slurk mens han gikk ut av stallen.

Bex nikket og tok frem telefonen for å ringe Roland.

Etter at hun var ferdig i telefonen, la hun litt høy ved siden av vannbøtta i tilfelle hesten fikk lyst på det.

Ethan lente seg mot gjerdet til en innhegning, og ventet. Bex så på ham en stund, og så gikk hun bort til ham. «Det er lenge siden sist.»

Fem år, for å være nøyaktig. Fem år uten et ord. Fem år uten å vite om han var i live eller ikke.

Han nikket. «Ja. Har det gått greit med deg?»

Siden når hadde han begynt å bry seg om hvordan hun hadde det? «Jeg har vært opptatt», svarte hun kort. Og på tross av sinnet, klarte hun ikke å kvele nysgjerrigheten. «Hva med deg?»

«Samme her.»

Det var helt forferdelig at de var så utilpass rundt hverandre, men hvordan kunne de være noe annet? En gang hadde de stått hverandre så nær at de kunne fullføre hverandres setninger. Hadde ikke alltid trengt å snakke engang, hadde bare følt seg komfortable i hverandres selskap. Avstand, sorg og tid var kraftfulle granater som hadde knust dem. Nå som de ikke snakket om hesten, var de begge anspente.

«Så du driver en … eh … redningsklinikk nå?» spurte han og kastet endelig et raskt blikk på henne.

Hun nikket. «Ja. The Grange Horse Rescue and Rehabilitation Centre.»

«Fengende navn.»

Bex svarte ikke. Visste ikke hva hun skulle si. Klinikken hadde vært hele livet hennes de siste årene. Den hadde reddet henne. Gitt henne grunn til å stå opp av sengen hver morgen.

«Så du redder hester og rehabiliterer dem? Prøver å finne nye hjem til dem?»

«På en måte. Jeg har også en terapiklinikk, så hestene som har blitt friske kan hjelpe barn og voksne med lærings- og kommunikasjonsvansker. Det hjelper både menneskene og hestene.»

«Det er fantastisk …», sa han mykt.

Hun satte pris på rosen. «Hva med deg? Jeg trodde du skulle til Abu Dhabi.»

«Jeg var der. Jeg jobbet som veterinær hos en prins som eier veddeløpshester.»

Det hørtes imponerende ut. «Hva fikk deg til å komme tilbake til kjedelige England?»

«Det er måte på hvor mye av det stekende solskinnet huden til en engelskmann tåler.»

«Det kan jeg tenke meg.»

Han hadde bedt henne bli med ham. Etter at Charlie døde. Hadde spurt på tross av alle problemene deres. Hadde sagt at det kanskje ville hjelpe, at det å bli værende bare ville gjøre at minnene om Charlie ble for overveldende. Men invitasjonen hadde bare vært halvhjertet, som om han spurte av pliktfølelse. Og hun hadde uansett ikke sett på det på samme måte, for alle minnene om Charlie som han hadde vært så desperat etter å flykte fra, var grunnen til at hun ville bli.

Hun hadde mistet barnet sitt, men trengte fortsatt å føle seg nær ham, hadde lyst til å bli boende i familiens hjem. Ville gå forbi parken der Charlie hadde likt å huske. Hadde lyst til å være nær graven hans, så hun kunne ta med blomster og snakke til ham.

Bex hadde aldri forstått ektemannens ønske om å flykte fra alt det. Hadde ikke forstått det, og hadde ikke forstått ham. Da han dro, hadde den siste spikeren i den ekteskapelige kisten deres blitt slått inn.

«Det var godt med forandring, men jeg følte det var på tide å komme hjem. Jeg hadde vært der lenge nok, og følte at jeg hadde utrettet noe, men jeg var nødt til å dra hjem. Være med familien.»

«Hvordan går det med moren og faren din?»

Sist hun hadde sett foreldrene hans, hadde vært i Charlies begravelse. Sylvia og Gregory Clarke hadde vært skygger av seg selv. Sylvia hadde vært tynn og blek, og hadde av en eller annen merkelig grunn ikke klart å møte blikket hennes. Og Gregory hadde vært uflidd. Skjorten var ustrøket, slipset hang på halv tolv, og ansiktet var rødmusset av alkohol.

Men hun klandret ikke svigerfaren for at han trengte en lommelerke med whisky for å komme seg gjennom begravelsen. Når sant skulle sies skulle hun ønske hun hadde en selv. Det var ingen som ønsket å se en så liten kiste.

«Det har vært noen vanskelige år», begynte han, men snudde seg da de hørte lyden av en motor.

Det var Roland. «Flott, han er her.»

«Jeg skal gå og se til pasienten, se hvordan dryppet fungerer.»

Hun så etter ham da han gikk, og så viste hun Roland hvor han skulle parkere. Det tok ikke lang tid før gravemaskinen hadde blitt kjørt av hengeren og bort til den ødelagte stallen.

Pasienten gomlet fortsatt på høyet, og Ethan var i ferd med å koble til enda et drypp.

Bex og Roland festet stroppene og tauene til gravemaskinen, og så satte Roland seg inn i førersetet.

«Vi må trekke ham ut av stallen først, så du må rygge sakte og forsiktig», sa Bex.

Bex hadde håpet at hesten ville reise seg når de begynte å dra, men den lå bare der og lot seg selv bli trukket ut av stallen og inn i solskinnet.

«Nå må du løfte … fint og rolig.»

Hun stod ved siden av hestens hode, holdt i tømmene og snakket rolig til den mens gravemaskinen sakte begynte å løfte den.

Hesten strevde litt, ikke vant til situasjonen, men så fant den fotfeste, og Roland stanset gravemaskinen.

Bex snudde seg gledesstrålende mot Ethan. «Vi klarte det! Han står og spiser. Så hva sier du? Han får sjansen til å leve, ikke sant?»

Ethan nikket. «Det gjør han helt klart.»

*

Ethan hadde vært fornøyd da Chloe fortalte ham at han skulle bidra til å redde noen hester. Men da hun fortalte at det var Bex Clarke som hadde ringt, hadde han i sitt stille sinn lurt på om han var klar.

Han hadde fortalt henne sannheten da han sa han måtte komme hjem på grunn av familien, men han hadde ikke sagt at han hadde kommet hjem på grunn av henne. Det var på tide å ordne opp. På tide at de begynte å snakke sammen igjen. Han hadde ikke trengt den døende moren til å overbevise ham om det, han hadde allerede bestemt seg, men hun hadde like fullt gjort det.

Ethan hadde ikke noe håp om at de brått kom til å forelske seg i hverandre igjen og vende tilbake til ektesengen, men han håpet på vennskap. På muligheten til å være i samme rom som hverandre og føle seg vel. På muligheten til å vise henne at han fortsatt var den mannen hun en gang hadde elsket, og at han var klar for å være der for henne på den måten hun trengte. På en måte han ikke hadde vært der for henne tidligere.

Det hadde vært enkelt å finne henne på internett, og så hadde han bare trengt å vente på at en jobbmulighet i området skulle dukke opp. Attesten han hadde etter å ha jobbet for den arabiske prinsen hjalp med å vippe vektskålen i hans favør, og erfaringen han hadde fått der var uovertruffen.

Men det å se Bex i dag, hadde vært skremmende på så mange måter, og han innså at det ikke kom til å bli så enkelt som han hadde håpet. Mennesker var kompliserte. Situasjonen deres var enda mer komplisert, og han hadde ikke lyst til å gjøre noe forhastet. Ville ikke si noe uvørent og ødelegge hva enn det var han prøvde å bygge opp.

Det var åpenbart at Bex fortsatt var sint. Han kunne høre det på måten hun snakket til ham på.

Ethan hadde såret henne, og det å prøve å komme innpå henne ville være som å prøve å komme seg innpå en skvetten hest. Det kom til å ta tid og tålmodighet, og en forståelse for at hun kanskje ikke var like klar som han var. At hun kanskje ikke stolte på ham. At hun kanskje måtte ha kontrollen en stund, kanskje til og med utagere litt.

Og han ville la henne gjøre det.

De hadde all tid i verden, og om hun følte et snev av varme overfor ham for at han hadde hjulpet henne med hesten, kom han til å ta imot det og håpe på at det kunne utvikle seg til noe mer.

Nå som hun smilende hjalp den svake hesten inn i hengeren, visste han at de måtte følge samme metode. Ett steg av gangen.

Da hesten sto trygt plassert, kom hun bort til ham. «Tusen takk.»

Han nikket. «Ikke noe problem. Han fortjente en sjanse, akkurat som du sa.»

«Det gjorde han.»

Bex fortsatte å se på ham som om hun forventet at han skulle si noe mer, men selv om han hadde masse å si, var dette verken rett tid eller sted.

«Har hesten et navn?»

Hun trakk på skuldrene. «Vi fant ikke noe dokumentasjon, og det er ingen vi kan spørre heller. Jeg antar at jeg må gi den et navn selv.»

Ethan smilte. «Si fra om du vil ha noe forslag.»

Hun nikket.

«Jeg kommer innom i morgen for å se hvordan det går, og for å ta noen blodprøver. Bare for å være på den sikre siden.»

«Ok.»

Han var glad for at det første møtet deres etter så mange år fra hverandre hadde gått så bra. Det viste hvor mye de hadde modnet. Eller så viste det hvordan tiden fjernet den verste svien fra smerte og sinne. Ethan håpet han kunne vise Bex at han var en god person å ha i livet sitt. En venn. En hun kunne stole på.

En som hadde sverget på at han aldri kom til å såre eller forlate henne igjen.

